
Forord

 

Arbeidet med Oljeboblen har pågått i flere år, stadig påvirket av nye hendelser, og bearbeidelsen har innebåret en kontinuerlig oppdatering. Forfatteren vil gjerne takke Finansdepartementet, Skattedirektoratet og Statistisk sentralbyrå for et godt samarbeid og tilgang på data. Klima- og miljøverndepartement har også gitt tilgang på data, i likhet med mange miljøvernorganisasjoner. Bokens format har ikke tillatt bruk av alt materiale, men det er i reserve. Utenriksdepartementet ved NORAD har bistått med data.

Blant enkeltpersoner som har gitt råd og kritikk, vil forfatteren særlig takke: Svein Andersen, Per Anker-Nilssen, Åsmund Birkeland, Egil Chr. Bøckmann, Ole Andreas Engen, Claus Frimann-Dahl, Anne Gjøen, Carl Hamre, Anton Hellesøy, Ivar Haaland, Arne Jon Isachsen, Knut Eggum Johansen, Eystein Kleven, Trond Kubberud, Einar Lie, Morten Lindbæck, Atle Midttun, Kåre Andre Nilsen, Tom Lindtein, Audun Noreng, Helge Ryggvik, Gaute Solheim, Karen Sund, Øystein Sjølie, Christian Anton Smedshaug og Eirik Vold. Ikke minst vil jeg takke forlagsredaktørene Håvard Friis Nilsen og Reidar Mide Solberg, og språkkonsulentene Grethe Bjørkeng og Gro Hegdal. Noen kilder har ønsket å forbli anonyme.

Ansvaret for synspunkter og eventuelle feil og misforståelser ligger hos forfatteren.

 

Oslo, den 22. mars 2018

Øystein Noreng


Norsk flaks

 

Aldri har noen regjering i noe utviklet land så uventet og så ufortjent fått så mange penger til rådighet som regjeringen Bondevik II i årene 2001–2005 og særlig den rødgrønne regjeringen Stoltenberg II i årene fra 2005 til 2013. Den nærmeste parallellen er små oljerike bystater som Abu Dhabi, Brunei, Kuwait og Qatar. Per innbygger hadde Norge fra 1993 til 2011 høyere oljeinntekter enn Saudi-Arabia. Når naturgassen regnes med, er inntektene per innbygger fra petroleum fortsatt høyere i Norge.

 

Selv etter avsetningen til Statens pensjonsfond utland, Oljefondet, kunne disse to regjeringene nyte godt av en pengerikelighet som var helt unik både i norsk historie og sammenlignet med nesten alle andre land. Verdenshistorisk er den norske inntektsstrømmen i disse årene et enestående fenomen. Den tiden er forbi. Statens samlede netto oljeinntekter har sunket fra et høydepunkt på 514 milliarder kroner i 2008 til 131 milliarder i 2016, et fall på tre fjerdedeler.

Denne kjensgjerningen gjør at det kan være på tide å stoppe opp et øyeblikk og spørre: Hva gjorde oljen med oss? Hva gjorde vi med oljen? Hva har vi brukt oljepengene til – og hva kunne vi ha brukt dem til? Det kan være på tide å gjøre opp et lite regnskap over hvordan denne rikdommen har påvirket norsk politikk, og hvordan norske politikere har håndtert rikdommen. Norsk politisk debatt er påfallende taus om disse spørsmålene, men de er temaet i denne boken.

Oljevirksomheten er forskjellig fra all annen norsk næringsdrift: Den bringer med seg en grunnrente, en ekstrafortjeneste som er flyktig og uforutsigbar, men betydelig. [1] Elementet av flaks og forgjengelighet bidrar til ulage i hele den norske økonomien, som i andre oljeeksporterende land. Ved den norske oljealderens begynnelse, omkring 1970, var det en utbredt engstelse for at oljevirksomheten og oljeinntektene skulle rasere annet næringsliv og et samfunn med mer likhet og medbestemmelse enn de fleste andre. [2] Derfor kom budet i 1974 om moderasjon i utbygging og utvinning, så vel som i bruken av oljeinntektene. [3] Selv om budet raskt ble brutt, uttrykte det et forbehold mot raske endringer og et ønske om å bevare viktige trekk ved det norske samfunnet. [4]

Statens pensjonsfond utland, flaggskipet i norsk økonomisk politikk gjennom mer enn en generasjon, fremheves som et skoleeksempel på fornuftig ressursforvaltning. [5] Oljefondets forvaltningskapital var ved inngangen til 2017 større enn summen av statens samlede netto inntekter fra olje og gass siden 1971. Det norske fondsopplegget har hittil vist seg robust, økonomisk som politisk. Oljefondets kapital var beskjedne 48 milliarder kroner ved utgangen av 1996. I 2001, da handlingsregelen først ble fastsatt, hadde Oljefondet en markedsverdi på 614 milliarder kroner, som tilsvarte 39 prosent av bruttonasjonalproduktet, BNP. Taket, fire prosent av fondet tilsvarte den gang 1,6 prosent av BNP, intet stort beløp, men i 2001 tilsvarte den faktiske overføringen bare 1,4 prosent av BNP. Fallet i oljeprisen har gjort inntektene fra Oljefondet, fortsatt etter handlingsregelen, til en viktigere inntektskilde enn selve olje- og gassinntektene.

Ved utgangen av 2017 hadde Oljefondet en markedsverdi på 8200 milliarder kroner. Tre prosent utgjør 246 milliarder kroner. Beløpet er høyere enn Norges oljeinntekter i 2000. For 2018 er Norges BNP anslått til 3394 milliarder kroner; handlingsregelen gir et rom for å overføre beløp tilsvarende 7,3 prosent av BNP. [6] For Fastlands-Norge er BNP for 2018 anslått til 2927 milliarder kroner; handlingsregelens tak tilsvarer 8,4 prosent. Statsbudsjettet for 2018 har en utgiftsramme på 1613 milliarder kroner. Handlingsregelens tak tilsvarer 16,1 prosent, hver sjette krone.

Disse pengene kan politikerne bruke over statsbudsjettet uten å skattlegge befolkningen eller å ta opp lån, en form for livrente som det internasjonale samfunnet utbetaler til Norge, fordi Norges formue er andre lands gjeld. Bakgrunnen er tidligere generasjoners innsats og sparing. Resultater er en enestående handlefrihet i budsjetter og økonomisk politikk. Spørsmålet er hvordan denne brukes. Dette er også et spørsmål om moral og politikk. [7] Norske politikere har enestående muligheter; de er også utsatt for store fristelser. Oljefondet kan for noen politikere fortone seg som en minibank med tilgang til en ubegrenset konto. Dette fremmer ikke økonomisk måtehold eller politisk edruelighet. Derfor er risikoen for feilgrep og tankeløshet høy. Handlefriheten er en politisk sovepute, som kan svekke nøkternhet og langsiktighet til fordel for lettsindighet og kortsiktighet. Fallhøyden er stor. Oppvåkningen vil kunne bli brutal. I våre naboland som ikke har et Oljefond å ta av, må politikerne finansiere underskudd ved opplåning; det virker mer disiplinerende.

Politikere med forskjellig bakgrunn utvikler etter hvert likheter i tankegang. Gruppetenkning er en oppskrift for å begå dumheter. [8] Når «alle» er enige, er risikoen at «alle» tar feil. USAs mange mislykkede kriger er paradeeksempler på dette. [9] Norge kan blant annet skilte med krigen i Libya. Oljepengene har skjerpet krigslysten blant norske politikere, kanskje drevet av forfengelighet for å vise seg for våre store allierte. [10]

I tillegg gjøres feilgrep på hjemmebane. Sjanser er blitt forspilt. Visjoner og handlekraft har manglet. Det norske oljemonarkiet har likhetstrekk med de arabiske oljemonarkiene. Norge har bygget opp verdens største finansformue, oljeinntektene har drevet opp kostnadsnivået og svekket konkurranseevnen i andre deler av næringslivet, som også lider under en dårlig infrastruktur og en utilstrekkelig innsats i forskning og utvikling. Oljeprisen er lumsk, og penger er flyktige. Saudi-Arabia og de oljerike bystatene har brukt oljeinntektene på helsevesen, utdanning, boliger og infrastruktur, men de har lite annet konkurransedyktig næringsliv. De har også bygget opp store finansformuer. I likhet med Norge har de brukt en betydelig del av sin formue til å låne penger til USA ved å kjøpe amerikanske statsobligasjoner. Både det norske og de arabiske oljemonarkiene bruker mange oljepenger på innkjøp av militært utstyr fra USA, av tvilsom nytte for kjøperne, men som en tributt fra rike oljeeksportører til supermakten.

Regjeringene som sto for oppbyggingen først av den norske oljeindustrien og deretter av Oljefondet, kan i ettertid sammenlignes med en driftig og nøysom første generasjons industriledere som bygger opp en stor familieformue. De fleste store familieformuer har forduftet i løpet av noen tiår. Det historiske mønsteret er at en driftig og nøysom første generasjon bygger opp en stor formue, som arvingene ødsler bort. [11]

Vanligvis er to tredjedeler tapt allerede ved andre generasjon; ved tredje generasjon er nitti prosent av formuen borte. Arvingene er rentenister; de lever av avkastningen på kapital, ikke av egen arbeidsinnsats, men av andres. For etterkommerne er ikke utfordringen å tjene enda mer penger, men å bruke dem. Jernbanekongen Cornelius Vanderbilt i USA bygget på slutten av 1800-tallet opp en formue som i dagens penger ville ha hatt en verdi på nærmere 200 milliarder dollar. Hans barn og barnebarn bygget luksusboliger; blant 120 etterkommere på et familiemøte i 1970 var det ikke en eneste millionær.

Historisk er Spania det klassiske eksempelet på at en stat forfaller på grunn av en finansformue. På 1500- og 1600-tallet brukte den spanske staten de høye inntektene fra koloniene i Amerika til forbruk innenlands. Prisene steg, og utviklingen av næringslivet ble svekket. Resultatet var økende import og stimulans til næringslivet i andre land. Etter noen generasjoner var Spania forvandlet fra et rikt til et fattig land, uten formue eller et utviklet næringsliv.

 

Siden de store oljeeksportørene i Midtøsten tok kontrollen over sin oljevirksomhet i 1973, var den gjennomsnittlige oljeprisen frem til 2016 ca. 50 dollar per fat (i 2016-priser), med store svingninger. I 1998 var den nede i 18 dollar per fat; ti år senere, i 2008, var den oppe i 108 dollar per fat (fortsatt i 2016-priser). Svingningene i oljeprisen er til ulempe for konkurranseutsatt norsk næringsliv.

Hensikten med Oljefondet i 1990 var å skjerme det øvrige norske næringslivet fra svingningene i oljeprisen, ikke å bygge opp en stor finansformue. Først i 2001 ga Jens Stoltenbergs første regjering retningslinjer for hvordan pengene skulle brukes. Handlingsregelens første ledd gikk ut på at det hvert år skulle overføres et beløp fra Oljefondet til statsbudsjettet som maksimalt skulle tilsvare den normale avkastningen på investeringene, den gang anslått til fire prosent. Det andre leddet gikk ut på å prioritere investeringer i samferdsel, forskning og utvikling, samt skattelette for næringslivet. Til sammen uttrykte de to leddene en visjon om å være varsom i bruken av oljepenger og en strategi for å bruke dem til å styrke det øvrige konkurranseutsatte næringslivet, forberede et liv etter oljen.

Slik skulle det ikke gå. Etterfølgeren, Kjell Magne Bondeviks andre regjering i årene fra høsten 2001 til 2005, forsynte seg godt over handlingsregelen. Først da Jens Stoltenberg kom tilbake til makten etter valget i 2005 som leder av en rødgrønn regjering, ble bruken av oljepenger dempet.

 

Handlingsregelens første ledd, om varsom pengebruk, blir overholdt, også i en innstrammet versjon. Det andre leddet om prioriteringer er derimot gått i glemmeboken. Selv om bevilgningene til samferdsel er økt, gjenstår mye. Forskningen har vært holdt på sparebluss. Skattesenkning for næringslivet har latt vente på seg. Noe av forklaringen kan finnes i den rødgrønne regjeringen. SV hadde ansvaret for kunnskapspolitikken og prioriterte barnehager fremfor universiteter og forskning. Senterpartiet hadde ansvaret for samferdsel, og prioriterte lokale veier fremfor stamveier.

Resultatet er at en regjering med uvanlig mange penger til rådighet etterlot seg verdens største finansformue fremfor å investere i et bedre grunnlag for konkurranseutsatt næringsliv på hjemmebane, særlig i forskning og infrastruktur. Kritikken som fremsettes i denne boken, er ikke først og fremst at det er brukt for lite oljepenger, men at de kunne vært brukt mer nyttig til langsiktige formål.

Gjennom hele perioden har investeringene i boliger vært høyere enn investeringene i næringslivet på fastlandet. Ved siden av oppbyggingen av Oljefondet har pengerikeligheten i stor grad finansiert videre investeringer i petroleumsvirksomheten, og deretter et høyere privat forbruk og boliger. Frontfagmodellen har gitt gode lønnsoppgjør for de fleste arbeidstakerne. Skattesystemet favoriserer investeringer i fast eiendom, først og fremst boliger, også fritidsboliger. Ingen politikere har våget å røre ved dette.

 

I Norge har oljevirksomheten styrket statens rolle i økonomien. Selv om olje- og gassinntektene kjøres inn i Oljefondet, tilhører de staten. Norge er det landet i Europa der staten har høyest eierandel i næringslivet. [12] Ved årsskiftet 2016–2017 hadde staten gjennom departementene eierskap i 74 ulike selskaper. Store norske foretak med en betydelig statlig eierandel blir vanligvis overlatt til markedet, det vil si seg selv og sin egen ledelse. Ved å kreve et høyere utbytte fra sine foretak har staten mulighet til å øke sine inntekter, fremfor at overskuddet blir igjen i statsbedriftene og øker ledelsens handlefrihet. Statoil er et eksempel.

Staten har i dag ingen forutsetninger for å opptre som en aktiv eier. I fravær av tunge private eiere blir resultatet at ledelsen får en større handlefrihet enn tilfellet er i tilsvarende private bedrifter. Statoil er et typisk eksempel. Private bedrifter må svare for seg i et kapitalmarked som ofte stiller kortsiktige krav til aksjekurs og utbytte. Staten er derimot i de fleste tilfeller mindre pågående i å kreve utbytte under dekke av langsiktige målsettinger og brede samfunnshensyn. Utfallet er ofte at ledelsen i helt eller delvis statseide foretak tar høy risiko og satser på vekst fremfor konsolidering, gjerne i utlandet. Det er et åpenbart behov for et bedre styringsopplegg for statens eierinteresser i næringslivet. Utfordringen er ikke blitt tatt opp, hverken av de rødgrønne eller av de blåblå.

I Norge står staten for en stor del av sparingen og tilgangen på kapital, i motsetning til de fleste andre land, der private kapitaleiere står for det meste av sparingen. Statens betydning for næringsutviklingen er en rotfestet norsk tradisjon. Den kom på plass ved konsesjonsloven av 1911, som vernet om vannkraften og sikret hjemfallsretten til staten. Til tross for kritiske punkter har Norge utformet og gjennomført en vellykket oljepolitikk som vekker oppmerksomhet og beundring i hele verden. [13]

I løpet av en generasjon klarte en liten nasjon å bygge opp en av verdens største oljeindustrier, kanskje den kvalitativt beste målt ved teknologi, helse, miljø og sikkerhet. Fordi markedene var i utlandet, og utgangspunktet var vanskelige forhold, måtte den nye oljeindustrien bli konkurransedyktig ved å bli smart. Virkemiddelet var innovasjon i teknologi og organisasjon. Pådriveren var den norske stat, som på dette punktet viste seg bemerkelsesverdig visjonær, først ved å skaffe seg herredømme over ressursene, deretter ved å legge forholdene til rette for å bygge opp en nasjonal oljeindustri. Utøveren var den gang et helt statlig oljeselskap, Statoil, som hadde sin glanstid på norsk sokkel under usikre priser og trange kår på 1980- og 1990-tallet. Norge har vært og er et foregangsland i internasjonal oljeindustri. Nøkkelen til suksess har vært et engasjement fra en statsmakt som kunne tenke langsiktig og stort. [14]

Forvaltningen av finansformuen i et statlig oljefond har også vært vellykket. I 2016 var Oljefondets investeringsinntekter høyere enn inntektene fra olje og naturgass. Målet var nådd: Oljeavhengigheten var tilsynelatende avviklet. Oljefondet er nå mer et finansfond enn et oljefond. Fra 1992 til 2016 har staten tilført til sammen 3720 milliarder kroner. Ved utgangen av 2016 var markedsverdien 7510 milliarder kroner, en fordobling av statens innskudd. I Tyskland er utenlandsformuen i dag betydelig mindre (1600 milliarder dollar) enn det samlede betalingsoverskuddet på 2600 milliarder dollar siden årtusenskiftet. Ett tusen milliarder dollar er gått tapt, størstedelen under finanskrisen i USA og i Sør-Europa. [15] I Tyskland står private foretak for mesteparten av investeringene i utlandet. Store tyske banker og industriselskaper har til tider tatt en høy risiko og lidd store tap på direkte investeringer. Det norske Oljefondet har tatt lavere risiko og har klart seg bedre, hittil. Sammenligningen antyder at kapitalforvaltningen på statlige norske hender har vært bedre enn på private tyske hender; risikoen har vært lavere og avkastningen høyere for porteføljeinvesteringer.

Spørsmålet er hvorfor vi ikke kan være like dyktige på andre områder. Dersom oljeindustrien hadde tatt mønster av samferdselspolitikken og bygget installasjoner stykkevis og delt, for eksempel ved å bygge bein til samme plattform i forskjellige fylker over flere år, ville den ikke ha vært konkurransedyktig. Utfordringen er å bruke erfaringer fra oljeindustrien på andre områder. Samferdsel er allerede nevnt. Havbruk er en umiddelbar kandidat med behov for kvalitetskontroll og statlig oppsyn.

Oljepengene har i to generasjoner preget det norske selvbildet. [16] Når pengene synes å komme av seg selv, blir spørsmål om inntekt, konkurranseevne og sysselsetting mindre viktige; i stedet rettes oppmerksomheten mot ideelle spørsmål angående for eksempel velferd, bistand og klima. Pengerikeligheten kan virke næringspolitisk lammende, til ulempe for sysselsettingen og inntektene i fremtiden. Pengerikeligheten kan også skape illusjoner om at landet kan klare seg uten et konkurransedyktig næringsliv. Et annet utslag er en skamfølelse over at Norge ufortjent har fått høye oljeinntekter i en tid da resten av verden sliter økonomisk. Noen idealister vil at Norge skal redde verden fra klimakatastrofe ved å legge ned petroleumsvirksomheten og skjenke oljepengene til gode formål. [17]

Norge har ikke råd til slike påfunn. Overføringene fra Oljefondet dekker ikke på langt nær statens utgifter til pensjoner og trygder. Fra 2001 til 2016 har staten brukt til sammen 1414 milliarder kroner overført fra Oljefondet, med en klart stigende tendens siden regjeringsskiftet i 2013. Til sammenligning har staten i det samme tidsrommet hatt utgifter på 4699 milliarder kroner til pensjoner og trygder, over tre ganger så mye. I 2016 brukte staten 213 milliarder kroner fra Oljefondet; utgiftene til trygder og pensjoner var over dobbelt så høye, 437 milliarder kroner. I årene fra 2001 til 2016 brukte staten ved NORAD til sammen 379 milliarder kroner på bistand i utlandet. Beløpet tilsvarer 27 prosent av overføringen fra Oljefondet til statsbudsjettet i dette tidsrommet. Utenriksdepartementet er på mange måter blitt et bistandsorgan. I henhold til statsregnskapet for 2016 fikk departementet en samlet ramme på 41 milliarder kroner, derav 7 milliarder kroner til utenriksforvaltningen og 34 milliarder kroner til bilaterale, multilaterale og globale hjelpetiltak. Administrasjonen av hjelpetiltakene kostet 1,7 milliarder kroner, som tilsvarer en fjerdedel av budsjettet for utenriksforvaltningen. Det hører med til bildet at Norge har ambassader i land som mottar mye bistand, men uten nevneverdige handelsforbindelser, som Afghanistan, Bangladesh, Bosnia, Kosovo, Malawi, Mali, Mosambik, Myanmar og Nepal, mens viktige forretningssentra som Hamburg, Hong Kong, Frankfurt, Istanbul, Los Angeles, Milano, São Paulo og Toronto mangler norsk generalkonsulat.

Miljøvernbudsjettet for 2016 var på 279 milliarder kroner, som tilsvarer 20 prosent av overføringen, men tallet omfatter ikke kostbare klimatiltak som for eksempel elektrifiseringen av oljevirksomheten på Utsirahøyden, lavere avgifter for elbiler og lignende. Anslagsvis har bevilgningene til bistand og miljø motsvart minst halvparten av de anvendte oljepengene, overføringene fra Oljefondet, trolig mer. Til sammenligning har grunnforskning fått bevilget 111 milliarder kroner i disse årene, et beløp som motsvarer 8 prosent av pengene fra Oljefondet.

Bistanden er en viktig del av utenrikspolitikken, der et av målene er å profilere Norge som en barmhjertighetens apostel, med oppdrag å redde verden fra fattigdom og klimakrise. [18] Den er bare den ene siden av Norges janusansikt mot verden. Den andre siden er krigersk, som en stor eksportør av våpen og en ivrig deltaker i USAs felttog omkring i verden. Under Jens Stoltenbergs andre regjering markerte Norge seg som særlig lydhørt overfor USA, ved flykjøp og krigsinnsats i Libya. Regjeringen Solberg fortsetter løpet. Det koster penger, oljepenger

Mange politikere er blitt profesjonelle karrierejegere; spørsmålet er for mange ikke å gjøre noe, men å være noe, å vinne valg og gjenvalg for å være i posisjon. Demokratiet er blitt overtatt av et broilerskap med behov for å markere seg. Klimapolitikken er et godt eksempel; antallet stadig nye tiltak viser at ingen av dem virker noe særlig, men de gir oppmerksomhet. Politikerne vil vise at de gjør noe med et globalt problem der de lite kan utrette, samtidig som oppmerksomheten avledes fra mer nærliggende, konkrete problemer der de hadde kunnet gjøre en innsats, men som ville innebære konflikt.

